જિજ્ઞાસુ પ્રશ્ન કરે છે કે કૃષ્ણ એવું તે કેવું સંગીત રેલાવતા હતા કે ચૈતન્યચરિતામૃતમાં ગોપીઓ પૂછે છે, ત્રણેય લોકમાં એવી કોઈ સ્ત્રી છે ખરી જે એમની અદ્ભુત વાંસળીના મધુર ગાનથી મોહિત ના થતી હોય? તર્કના વ્યસની ‘ને અંધશ્રદ્ધાના બંધાણીઓએ પહેલાં તો એ સ્વીકારવું પડે કે એ સંગીત સાંભળ્યા વગર નિર્ણય ના લઈ શકાય. નવાબ વાજીદ અલી જેમનું સંગીત સાંભળવા પોતે ગોપી સ્વરૃપ થવાની કોશિશ કરતા એ સંગીત કયું? પુન્નાગવરલી કે શિવરંજની રાગ એ વખતે હતા એવું હજુ સુધી જાણી શકાયું નથી. ભવિષ્યમાં કૃષ્ણની જેમ એક તીર્થંકર થનારા રાવણ વીણા પર શું સર્જતા હતા એ પણ આપણને નથી ખબર. આપણને જોકે એ ખબર છે કે આપણે નથી કૃષ્ણ કે નથી રાવણ. અરે, આપણે તો મિસ્ટર નરસિંહ મહેતા પણ નથી કે કેદારો લલકારીએ.